ФIыуэ слъагъу щIыналъэ
ЩIалэгъуалэмрэ сабийхэмрэ я творчествэмкIэ республикэ уардэунэм 2017 гъэм япэу и бжэр хузэIуихащ «СИГМА» республикэпсо зэпеуэм. «ФIыуэ слъагъу щIыналъэ» фIэщыгъэр зиIэ абы и япэ Iыхьэм лэжьыгъэ 200-м нэс кърагъэхьащ.
Зэхьэзэхуэм кърихьэлIахэм псалъэ гуапэкIэ зыхуагъэзащ УФ-м щIыхь зиIэ и егъэджакIуэ, ЩIалэгъуалэмрэ сабийхэмрэ я творчествэмкIэ республикэ уардэунэм и унафэщI Къалмыкъ Кларэ, а IуэхущIапIэм и унафэщIым информацэ-аналитикэ лэжьыгъэмрэ щIэныгъэмкIэ и къуэдзэ ПщыукI Анютэ, щIэныгъэ-къэхутэныгъэ лэжьыгъэмкIэ къудамэм и унафэщI, техникэ щIэныгъэхэм я доктор, КъБМКъУ-м и профессор Дзыгъуэнэ Вячеслав сымэ.
ЗэIущIэр къыщызэIуахым абыхэм жаIащ илъэсым и кIуэцIкIэ мыпхуэдэ зэпеуэ куэд зэрырагъэкIуэкIыр. Ипэ итахэми хуэдэу, мыр къызэгъэпэщыным щхьэусыгъуэ хуэхъуар школакIуэхэр щIэныгъэ-къэхутэныгъэ лэжьыгъэм дегъэхьэхынырщ. ЕхъулIэныгъэ яIэну, я лэжьыгъэхэр пхагъэкIыну ехъуэхъухэри, еджакIуэхэр секцэкIэ зэбгрыкIащ.
Зэхьэзэхуэр Iыхьэ зыбжанэу гуэшауэ щытт. «Тхыдэм и лъагъуэхэмкIэ», «Си хэкум сэ сытотхыхь», «Си лъахэм и щIыпIэ гукъинэжхэр», «Лъэпкъ шхыныгъуэхэр» унэтIыныгъэхэм, географием, экологием, этнографием, бзэм, литературэм, тхыдэм епха Iуэхугъуэхэм ехьэлIауэ ныбжьыщIэхэм къэхутэныгъэ лэжьыгъэ куэд кърагъэхьат. Абыхэм Iэмал яIащ я акъылым и кууагъыр, зэфIэкIхэм я лъагагъыр здынэсыр къагъэлъэгъуэну.
Зэхьэзэхуэр иуха нэужь, лэжьыгъи 190-м щыщу япэ увыпIэр хуагъэфэщащ секцэ зэхуэмыдэхэм къыхэжаныкIа еджакIуэ 33-м. ЕтIуанэ хъуащ еджакIуэ 43-м я IэдакъэщIэкIхэр. Ещанэ увыпIэр зыIэрагъэхьащ сабий 29-м. Абыхэм къищынэмыщIауэ, «ЩIалэгъуэ. ЩIэныгъэ. Щэнхабзэ» урысейпсо конференцым ирагъэхь хъуну лэжьыгъэ зыбжани къыхахащ.
КъэпщытакIуэхэм къызэрыхагъэщащи, школакIуэхэм я щIэныгъэм хагъахъуэмэ яфIэфIу, хуабжьу дихьэхыу бгъэдэтащ мы Iуэхум. Зэпеуэм щытекIуахэм фIыщIэ тхылъхэр хуагъэфэщащ.
ХЬЭРЭДУРЭ Аллэ.
